Moya o o neng o bontshiwa ke Bakeresete ba lekgolo la ntlha la dingwaga o bonala sentle mo go se Paulo a neng a se bua ka batho ba kwa Makedonia. O ne a re, “ba ne ba nna ba re kopa tshiamelo ya go aba ka bopelonomi ba rapela thata.” Moaposetoloi yoo o ne a kgothaletsa Bakorintha gore ba etse sekao seo. O ne a re: “A mongwe le mongwe a dire fela jaaka a sweditse mo pelong ya gagwe, e seng ka go ikgoga fela kgotsa ka go patelelwa, gonne Modimo o rata yo o nayang ka boitumelo.” Ke eng se se neng sa tlhotlheletsa diphuthego tseno gore di nne pelotshweu jalo? Boikaelelo jwa bone e ne e se fela “go naya baitshepi ka bogolo dilo tse ba di tlhokang mme gape [e ne e le] go huma dipontsho di le dintsi tsa go leboga Modimo.” (2 Bakor. 8:4; 9:7, 12) Le rona re ka bontsha moya wa go aba re na le boikaelelo jo bo tshwanang. Ga go pelaelo gore Jehofa Modimo o tla re segofatsa fa re bontsha moya oo o o molemo wa go nna pelotshweu—mme ruri tshegofatso ya gagwe e a humisa.—Dia. 10:22.